Balesetet okozott, majd az autópálya közepén kezdett telefonálni a sofőr – videó
A sofőr valószínűleg nem nézett bele a visszapillantóba, mielőtt a teherautó elé kanyarodott volna.
Épp a napokban mutattunk egy videót arról, milyen alapvetőn hibákat lehet elkövetni egy autópályán. Abból a helyzetből szerencsére nem lett baleset, az alábbi felvétel szereplőinek azonban már nem volt ekkora szerencséje.

Az eset Ausztráliában, a Sydney melletti autópályán történt még a múlt héten. A videót készítő kamionos épp az autópálya felhajtójához ért, ahonnan több autós is becsatlakozott a forgalomba. Az egyikük, egy sötét színű szedán sofőrje azonban valószínűleg nem nézett bele a visszapillantó tükörbe, vagy "csak" rosszul mérte fel a helyzetet, de bevágott az érkező teherautó elé.

Utóbbi sofőrje rendesen szitkozódott a videóban, az ütközést ugyanis már nem tudta elkerülni. A személyautó sofőrje ráadásul még több hibát vétett. Egyrészről beletaposott a fékbe, így a kamionos ismét nekiütközött a kocsi hátuljának, majd amikor kiszállt, nem húzta be a kéziféket, így az autó hátragurulva ismét nekiütközött a kamionnak.

Ha mindez nem lett volna elég, ráadásként még neki is állt telefonálni az autópálya közepén, és csak sokadjára értette meg, hogy jobb lenne az út szélére lehúzódni, nehogy újabb baleset történjen.

A jelek szerint személyi sérülés szerencsére nem történt.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
autópálya autós videó baleset Sydney Ausztrália